Salarisse van staatslui verdriedubbel | Maroela Media
Staatsamptenare se salarisse het oor die afgelope 12 jaar meer as verdriedubbel. Salarisse het die regering in die 2006-'07-boekjaar R154 miljard uit die sak gejaag. Nou betaal die regering 'n allemintige bedrag van R518 miljard per jaar aan salarisse.
Dit beteken die getal staatsamptenare wat meer as R1 miljoen per jaar verdien, het van 9 600 tot 29 000 toegeneem.
Dié salarisverhogings word verder in perspektief geplaas deur die som te maak dat 34% van die nasionale begroting aan salarisse bestee word. Dit wil sê R340 van elke R1 000 wat die regering bestee, gaan na salarisse.
Die VF Plus het Donderdag dié skokkende onthulling gemaak. Heloïse Denner, VF Plus se woordvoerder vir openbare diens en administrasie, verduidelik in 'n verklaring dat die privaatsektor gereeld uitgekryt word as die grootste sondebok vir die regerende party se mislukkings. "Die gemiddelde salaris in die privaatsektor is R273 000 per jaar. Die gemiddelde salaris in die staatsdiens is R393 000 per jaar. Die privaatsektor dra daadwerklik by tot werkskepping en die uitbou en bevordering van die land se ekonomie. Die staat nie."
Tito Mboweni, minister van finansies, het tydens sy mediumtermyn begrotingsrede gesê die regering sal móét sny aan salarisse as hulle wil geld spaar. Kenners twyfel egter of die staat sy beloftes gestand sal doen.
Die VF Plus meen daar is 'n groot gebrek aan verantwoording in die staatsdiens waarvoor die skuld voor die deur van politieke kaderaanstellings geplaas kan word.
"Die staatskas is leeg. Daar is nie meer reserwes nie en die land kan nie op dié wyse voortgaan nie. Reëls en regulasies moet toegepas word. Wette is nie blote riglyne nie," sê Denner.
ANC salarisse VF Plus
Terwyl die Staat jaarliks R518 miljard aan salarisse betaal, is daar nog die R1.5 triljoen wat volgens Peter Hain deur die staatskaping-episode verdwyn het. Die land is totaal bankrot en die belastingbetalers moet doodeenvoudig aanhou betaal. Kan ons van die liberaliste 'n oplossing kry vir die "probleempies"?
Dit is heel duidelik. Een van die kassiere by ons plaaslike munisipaliteit ry 'n Range Rover Evoque werk toe. 'N voertuig van oor 'n miljoen rand. Dit gaan definitief te lekker
Dit is waarom die staat hulle hande wil le op ons pensioenfondse en die NGV. in ons keelgate wil af wurg.
Dit is die rede hoekom die anc die kamtige stryd gevoer het. Hulle wou die land plunder en hulle kry dit goed reg